Le mororo memeno eno e bontsha gore Baebele ga e a fetoga thata, gape e bontsha gore go ya bokgaleng jo bo rileng, go ne go na le dithanolo tse di farologaneng tsa mekwalo ya Baebele ya Sehebera e e neng e dirisiwa ke Bajuda mo motlheng wa Tempele ya Bobedi, nngwe le nngwe e farologana go sekae le tse dingwe. Ga se memeno yotlhe e e tshwanang le dikgatiso tsa Masora ka mokwalo le ka mafoko. Mengwe ya yone e tshwana thata le Septuagint ya Segerika. Mo nakong e e fetileng, bakanoki ba ne ba akanya gore dipharologanyo tse di leng mo go Septuagint di ne di bakilwe ke diphoso kgotsa ke diphetogo tse moranodi a di tsentseng ka boomo. Jaanong memeno eno e bontsha gore dipharologano tse dintsi tseno di bakilwe ke go bo mokwalo wa Sehebera o sa tshwane. Seno se tlhalosa sentle lebaka la go bo Bakeresete ba bogologolo ba ne ba nopola mokwalo wa Dikwalo Tsa Sehebera ba dirisa mafoko a a sa tshwaneng le a mokwalo wa Masora.—Ekesodo 1:5; Ditiro 7:14.